Phiyega dalk geskors tydens ondersoekRiah Phiyega. Foto: GCIS President Jacob Zuma het Vrydagaand in ŉ verklaring bevestig hy het genl. Riah Phiyega in kennis gestel van sy voorneme om ŉ ondersoek teen haar in te stel. Volgens die presidensie wil Zuma “bewerings van wangedrag en/of die gebrek aan geskiktheid om haar pos te beklee en/of haar vaardigheid om haar pligte doeltreffend uit te voer, of enige ander optrede wat verband hou met haar posisie as die hoof van die polisiediens” wil ondersoek. Zuma het Phiyega die geleentheid gebied om skriftelik aan hom te toon waarom sy nie geskors moet word hangende die uitslag van die ondersoek nie. “Die president het die verslag van regte [Ian] Farlam ontvang en oorweeg wat verband hou met die Marikana-kommissie van Ondersoek en het ook die kommentaar van genl. Phiyega oor die aanbevelings en bevindings daarin vervat, ontvang,” het die presidensie gesê.